Acció Ecologista-Agrò desconvoca l’acte de presentació de la plataforma Morvedre Aire Net
14 de febrer 2019

L'administració pública, local i autonòmica, està treballant de forma rigorosa per mantindre la qualitat de l'aire en el nostre municipi i per assegurar un adequat entorn de desenvolupament de les activitats industrials. 

  

Les administracions públiques estaran sempre disposades a explicar a la ciutadania tot el que s'està realitzant, però donat l’ambient de crispació que s'ha generat amb la convocatòria i amb l'objectiu d'evitar enfrontaments entre veïns i veïnes i per respecte a les institucions que representa, s’establiran alternatives per a traslladar l'acció pública.

  

Així mateix, s'entén que en estos moments no es donen les condicions adequades en un àmbit tan sensible i, per tant, es continuarà treballant per garantir un clima constructiu per a desenvolupar la tasca de control de la contaminació i garantia de qualitat de l'aire.

  

Les administracions públiques es posaran en contacte amb els col·lectius interessats per tal d’aclarir totes les qüestions que puguen sorgir. A més a més, s’habilitaran fòrums per fer arribar els resultats de les tasques que es realitzen.

  

Per la seua part, el comunicat que ha emés ​Acció Ecologista-Agrò expressa el següent:

  

**"Com a col·lectiu impulsor d’esta plataforma, estem satisfets de que tota la polèmica que s’ha creat al voltant d’este acte, haja servit per donar a conéixer a l’opinió pública el problema de la contaminació atmosfèrica a Sagunt.**  

**En un ambient de crispació, enrarit pel període electoral, d’acusacions absurdes a la nostra entitat, i de distorsió informativa, pensem que no és el millor moment per celebrar l’acte.**

**Acció Ecologista-Agró estem exigint un aire net al municipi. Mai ens hem oposat al desenvolupament industrial d’esta ciutat, sempre i quan, es garantisca la salut de la població. Però no podem obviar que hi ha activitats pernicioses com la incineració de residus que són perilloses per a la salut pública.**

**El problema de la contaminació atmosfèrica es matindrà en el futur mentre no es prenguen mesures, i Acció Ecologista-Agró continuarem exigint a les administracions competents reduir-la, guanye qui guanye les eleccions.**

**Per això, convidem a totes les persones individuals i entitats que vulguen respirar un aire net a contactar amb nosaltres, ja que continuarem treballant i donant la nostra opinió malgrat les intimidacions. Tot i això, per evitar la toxicitat d’actes i notícies, no farem cap esdeveniment públic al respecte fins que no passen les eleccions".**

  

![](/media/mmjjqnax/083-presentacioplataformamorvedreairenet_cuerpo.jpg)  
  

*   [](http://www.facebook.com/sharer.php?u=https://aytosagunto.es/va/actualitat/accio-ecologista-agro-desconvoca-l-acte-de-presentacio-de-la-plataforma-morvedre-aire-net/ "Facebook")
*   [](http://twitter.com/share?url=https://aytosagunto.es/va/actualitat/accio-ecologista-agro-desconvoca-l-acte-de-presentacio-de-la-plataforma-morvedre-aire-net/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/accio-ecologista-agro-desconvoca-l-acte-de-presentacio-de-la-plataforma-morvedre-aire-net/ "Linked In")
*   [](mailto:?body=https://aytosagunto.es/va/actualitat/accio-ecologista-agro-desconvoca-l-acte-de-presentacio-de-la-plataforma-morvedre-aire-net/)